**Есенғараев, Е.**

Прагматизм - халық даналығы. Рухани жаңғыру [Текст] / Е. Есенғараев // Орталық Қазақстан. - 2019. - **№36**. - 3 Б.

**Есет Есенғараев,**

**Қазтұтынуодағы ҚЭУ Экономика және құқықтық зерттеулер институтының жетекші ғылыми қызметкері, тарих ғылымдарының кандидаты.**

**Прагматизм – халық даналығы.**

*Қазақстандық қоғам жаңғырудың үшінші кезеңіне қатысты мәселелерді шешуде, әлбетте, осы орайда прагматизм құндылықтарының өзектілігі артады. Озық елдердің жетістіктеріне талдау жасау жаңғыру жағдайында қоғамдағы прагматизм құндылықтарының таралу деңгейінің маңыздылығына көз жеткізуге мүмкіндік береді. Ал, прагматизм құндылықтары төмен, жаңғыру идеясына бей-жай қараған қоғам күрделі заманауи институттарды қалыптастыру ісінде құлдырауға ұшырады.*

Ұлт Көшбасшысы Нұрсұлтан Назарбаев «Болашаққа бағдар: рухани жаңғыру» мақаласында «Өкінішке қарай, тарихта тұтас ұлттардың ешқашан орындалмайтын елес идеологияларға шырмалып, ақыры су түбіне кеткені туралы мысалдар аз емес» деп атап көрсеткен болатын. Сондықтан, Елбасы радикализм идеялары әкелетін жағымсыз салдарларға назар аудара отырып, өзіміздегі прагматикалық қасиеттерді дамытуға шақырады.

Нұрсұлтан Назарбаев қоғамдық сананы жаңғыртуға қатысты бағдарламалық мақаласында айтқандай, еліміздің одан әрі жаңғыруы қазақстандықтардың заманауи құндылықтардың барлық кешенін қабылдау ашықтығы мен олардың жемісті синтезін халқымыздың дәстүрлерімен бірге қабылдаған жағдайда ғана мүмкін екенін айтады. Қазақстандықтардың, әсіресе, жастардың санасында прагматизм идеялары мен құндылықтары басым болғанда осындай жетістіктерге қол жеткізуге болады.

Прагматизм әлемге деген белгілі бір қарым-қатынасты білдіреді. Оны объективтілік, ұстамдылық, шыдамдылық, алға қойған мақсатқа кезең-кезеңімен жету тәрізді сапалардың көрініс беруімен анықтауға болады. Прагматиктер әлемге және өзіне сын көзбен қарайды, әртүрлі пікірлерге және қандай да бір проблеманы шешу кезінде шыдамдылық танытады. Мұндай сапалар адамға шынайы қалпын сақтап, әртүрлі эмоцияларға бой алдырмауға, фактілерді пікірлер мен талдаулардан айыруға мүмкіндік береді. Өзіне және әлемге шынайы көзбен қарайтындар проблемаларын тиімді шешіп, иррационалдық сарын мен албырт мінез-құлқы басым адамдармен салыстырғанда табысты болмақ.

Қандай құндылықтарды және соған негізделген адами сапаларды прагматизм дейміз? Бұл – рационалдылық, байқампаздық, ұстамдылық, салмақтылық, тәртіп, жауапкершілік. Осындай құндылықтар негізінде тәрбие алған прагматиктер өмірлік проблемалар үшін қарапайым және ақтық шешімнің болмайтынын түсінеді, қандай да бір пікірді, болмаса, проблеманы шешу тәсілін абсолюттеуге болмайтынын біледі. Прагматиктер шынайылықты басты бағдар етеді, кез келген өмірлік, сондай-ақ қоғамдық проблемаларды шешу кезіндегі оңай әрі қысқа жолдар жеңіске жетуді қиындататынын, табысқа кедергі болатынын түсінеді.

Прагматиктер дәстүрді, сәнді идеялар мен тұжырымдамаларды абсолюттендірмейді. Олар үшін дұрыс ойлау, фактілерді сын тұрғысынан талдау мен алға қойған мақсатқа кезең кезеңімен жету маңызды. Прагматизм классигі Уильям Джеймс «прагматизм ерекше доктрина емес, өмірге және бізді қоршаған заттарға белгілі қарым-қатынас» деген болатын. Мұндай қарым-қатынас негізі – саналылық, мінезқұлық ұстамдылығы, нәтижеге жету бағдары.

Жаңғыру тарихы адамдардың ойлауы мен мінез-құлықтары прагматизм құндылықтарының негізіне айналған қоғамда заманауи институттар мен қарым-қатынастарды қалыптастыру процестері табысты жүргенін көрсетеді. Жаңа институттар дәстүрлі институттарға қарама-қайшы емес, заманауи даму тәсілі ретінде қарастырылды. Сондықтан, қоғамның прагматизмге бағдарлануы дәстүр өзгерістеріне де, жаңа институттардың құрылуына да байқампаздықпен тақалды. Мұндай салмақты тәсілдің нәтижесі – заманауи институттардың бекуі. Олар дәстүр мен жаңашылдықтың өміршең синтезін шыдамдылықпен және ойластырылған тәсіл арқылы іздеумен келеді емес пе?!

Әлбетте, жаңғыру мәселесін оңтайлы шеше білген елдерде де қоғамдық топтар арасында қарама-қайшылықтар мен жанжалдар болды. Бірақ, прагматизм нормалары мен құндылықтарының үстемдік етуінің арқасында мұндай жанжалдар жаппай қақтығыстар мен азаматтық соғыстардан айналып өтуге мүмкіндік берді. Жаңғыру проблемаларын прагматикалық тұрғыда шешкен елдердің жарқын мысалы ретінде Батыс Еуропа мен Солтүстік Американы келтіруге болады.

Бүкіл әлем мойындаған Оңтүстік-Шығыс Азия жетістіктері де қазіргі заманға сай дамудағы прагматизм құндылықтарының маңыздылығын растайды.

Прагматизм – барлық елдерде тамырын тереңге жайған даналық іспетті.

Прагматикалық құндылықтар мен мақсаттарды дамыту дәстүрі қазақстандықтарға да тән. Ол өмірлік проблемаларды шешуде оңтайлы тәсіл болып табылатын мақалдар мен мәтелдерде көрініс береді. Соның бірі: «Сабыр түбі – сары алтын». Бұл – елімізге тән прагматикалық ойдың шоғырланған көрінісі. Ал, заманауи әлемдегі біздің мақсатымыз ұрпағымыздың бойына ұлтымыздың ғасырлар бойы жинақталған прагматикалық кемеңгерлікті сіңіру. Біз өзге елдің озық тәжірибелерін бойға сіңіріп, ел дамуы жолында пайда әкелулері үшін өскелең ұрпақ бойына өздерінің прагматизмдік ұлттық тәжірибесін өзге ұлттардың жетістіктерімен бірге қабылдай білуді үйренуге ықпал етуіміз керек.